Anno Domini millesimo trecentesimo nonagesimo octavo statuta sunt haec apud Cistercium in cisterciensis Ordinis Capitulo. ORATIONES 1.  Pro romanae Ecclesiae statu quem Dominus omnipotens felicem concedat, et specialiter pro domino cardinali Saluciarum Ordinis nostri benevolo protectore, et aliis dominis cardinalibus ; pro dominis primatibus, patriarchis, archiepiscopis, episcopis, etc. ut habetur in Capitulo generali celebrato anno 1395 (*stat.* 39). 2.  Pro serenissimo domino nostro Carolo, *etc. ut supra*. 3.  Pro burgensibus, *etc. ut supra*. 4.  Pro felicis et inclitae recordationis dominis, *etc. ut supra*. 5.  Pro pace et unitate, *etc. ut supra*. 6.  Excusatio abbatum. Abbates Ordinis universi qui ad praesens generale Capitulum non venerunt, etc. ut habetur in anno 1390 (*stat.* 4). In praesenti tamen anno habet Capitulum generale excusatos abbates sequentes, videlicet de Tribus fontibus, de Bullencuria, de Gratia Dei, de Loco Dei, de Fusniaco, de Igniaco, de Valloliis, de Loco crescenti, de Sancto Sulpicio, de Longo ponte, de Valle clara, de Valcellis, de Valle regis, de Caroloco, de Tela, de Sancto Urbano, de Charmeya, de Laude, de Recluso, de Boheriis, de Insula Barrensi, de Alpibus, de Altacumba, de Alto Christo, de Bonomonte, de Caroliloco, de Bellobecco, de Lanneyo, de Caricampo, de Valle Beatae Mariae, de Ursicampo, de Ripatorio, de Begar, de Relech, de Prulliaco, de Frigido monte, de Regali monte, de Bonofonte Remensi, de Valle crescenti, de Bonoportu, de Balerna, de Sancto Benedicto in Vepria, de Alta ripa, de Miratorio, de Escureyo, de Vallibus in Ornesio, de Fontanis albis in Turonia, de Claritate, de Pietate, de Sancto Albino, de Oratorio, de Eslancio, de Signiaco, de Longovillari, de Barbello, de Stella, de Charone, de Gratia Dei, de Barzella, de Moroliis, de Landesio, de Callovio, de Nigrolacu, de Ré, de Fontemorum, de Septem fontibus, et de Gardo. 7.  Cum Ordo noster Cisterciensis, etc. ut habetur in anno 1391 (*stat.* 2). 8.  Ad cogendum debitores. — Ad requestam reverendi patris domini abbatis… Cistercii, etc. ut habetur in anno 1390 (*stat.* 19). 9.  Conceditur per Capitulum generale ut privatis et festivis unius missae diebus, cum in missa conventus pro defunctis dicta fuerit consueta collecta, videlicet *Omnipotens sempiterne Deus, qui vivorum dominaris*, etc. in alia de die missa regulari possit dici illa veneranda et a multis multum frequentata collecta : *A cunctis nos Domine, mentis et corporis defende periculis*, etc. 10.  Cum abbas monasterii de Dunis exegerit, levaverit et receperit per se vel per suos, de et pro quodam redditu quadraginta librarum monetae flandrensis, quem habent dominus abbas et conventus monasterii Cistercii in Flandria in stacario Furnensi, de et pro pluribus transactis annis, usque ad summam trecentorum nonaginta trium francorum aureorum, quam summam tradere seu restituere dictis domino abbati et conventui Cistercii in, de et super hoc debite requisitus recusaverit et recusat dictus abbas de Dunis indebite et iniuste, in damnum gravamen et iacturam dictorum Cisterciensium, sicut religiosus frater Martinus de Champlyto, dicti monasterii Cistercii procurator, et procuratorio nomine, conquerens asseruit coram Capitulo generali, petens sibi super hoc nomine quo supra per debitum iustitiae de remedio celeri provideri ; hinc est quod Capitulum generale ad instantiam dicti domini Martini procuratoris et procuratorio nomine quo supra, hortatur et monet peremptorie et canonice tenore praesentis diffinitionis, dictum abbatem de Dunis, sibique in virtute sanctae obedientiae et sub excommunicationis latae sententiae in ipsum abbatem de Dunis poena, per praesentes praecipit et mandat, quatinus infra tres menses post praesentationem, intimationem seu notitiam praesentis diffinitionis sibi factam immediate secuturos, quorum trium mensium primum pro primo, secundum pro secundo, et tertium pro tertio et peremptorio termino ac monitione canonica sibi abbati de Dunis per praesentes assignat ipsum Capitulum generale, dictis domino abbati et conventui monasterii Cistercii seu eorum procuratori requirentibus tradat, solvat, restituat et deliberet realiter et cum effectu dictam summam trecentorum nonaginta trium francorum aureorum, alioquin dictis tribus mensibus elapsis, nisi dictus abbas de Dunis fecerit, et adimpleverit haec praemissa et praesentibus paruerit cum effectu, ipsum praedictum abbatem de Dunis propter hoc, ex nunc pro tunc, in hiis scriptis excommunicat dictum Capitulum generale, nisi tamen ipse abbas de Dunis causam seu causas praetendere, proponere et allegare voluerit, propter quam seu quas ad praemissa compelli non debeat, et praemissa contra eum fieri non debeant, ad quam seu quas si voluerit proponendas, praetendendas et allegandas citat dictum Capitulum generale per praesentes dictum abbatem de Dunis peremptorie Parisius coram provisore studii Sancti Bernardi Parisini in dicto studio, ad diem ultimam dictorum trium mensium ut praemittitur, assignatorum, nisi fuerit feriata, alioquin ad primam diem immediate post sequentem non feriatam et iuridicam, praedictas causam seu causas praetensurum, propositurum et allegaturum, et alias ulterius in, de et super hoc et aliis praemissis, et ea tangentibus processurum et facturum procedi et fieri visurum, prout et quod fuerit rationis. Cui provisori studii Sancti Bernardi committit per praesentes dictum Capitulum generale, auditionem, cognitionem, decisionem et tractationem praesentis negotii et omnium praemissorum et ea tangentium et emergentium ex eisdem per censuram Ordinis, in quo prout ipsum Capitulum omnimoda potestate. Praesentes autem litteras seu praesentem diffinitionem, sub dicta excommunicationis in ipsum abbatem de Dunis latae sententiae poena, praecipit idem generale Capitulum per praesentes ipsius diffinitionis portatori, si sibi praesentata vel intimata fuerit per ipsum abbatem de Dunis indilate reddi ipsius copia si voluerit habere tradita praesens sibi, quae omnia et singula praemissa sibi abbati de Dunis intimat, insinuat et omnibus hic astantibus notificat, et ad sui notitiam deducit et deduci vult per praesentes dictum Capitulum generale. 11.  De Fonteneto, sacrae theologiae professori, Aeduensis dioecesis, et de Bonavalle Viennensi monasteriorum abbatibus in Capituli generalis, et domini Claraevallis patris abbatis immediati ac visitatoris monasterii Altaecumbae potestate plenaria committitur, quatinus ad dictum Altaecumbae monasterium personaliter accedant, ibidemque visitent, reforment, statuant, instituant, destituant et corrigant tam in capitibus quam in membris, tam in spiritualibus quam in temporalibus quaecumque ibidem et maxime de et super nonnullis, de et super quibus dicti monasterii abbas apud dictum Capitulum et nonnullos bonos et graves super debili, vitioso, negligenti, remisso et inutili regimine delatus extitit, visitanda, reformanda, corrigenda, statuenda, destituenda cognoverint iuxta exigentiam materiae, dictante ratione, iuris solemnitatibus non servatis, sed solum simpliciter et de plano et iuxta nostri Ordinis instituta, invocato ad praemissorum omnium et singulorum executionem, si opus fuerit, auxilio brachii saecularis. Et est intentionis Capituli generalis et praefati domini Claraevallis, quod omnia et singula materiam huius modi tangentia ac concernentia per dictorum commissariorum alterum, alio non valente seu legitime impedito, adimpleri valeant et executioni debitae demandari. Quaeque universa et singula factum huiusmodi tangentia ad expensas dicti monasterii Altaecumbae integraliter compleantur. Universis igitur et singulis praefati monasterii personis religiosis, in virtute sanctae obedientiae et sub suae salutis incommodo, praesentis commissionis tenore, damus districtius in mandatis quatinus in omnibus et praemissis, et singulis emergentibus et connexis ac dependentibus ab eisdem praefatis commissariis, et eorumdem alteri, obediant humiliter et devote. Inhibens districtius abbati Altaecumbae praedicto, ne fratri Andreae de Fontana monacho suo poenam aut vindictam inferat ex, et pro eo quod ipse ad nos accessit remedium petiturus seu aliis quibuscumque, sed usque ad adventum dictorum commissariorum seu alterius eorumdem omnia differantur. 12.  Ob reverentiam et honorem domini ducis dominaeque ducissae Austriae, considerationemque discursum gentium armigerarum, necnon ignis voraginem quarum occasione monasterium Sancti Urbani, proh dolor, devastatum extitit, ac in suis redditibus diminutum ; contributiones Ordini debitas ; annis praeteritis non solutis, quittat penitus Capitulum generale et remittit de speciali gratia, dum tamen contributiones imponendas in praesenti Capitulo et deinceps curet integraliter persolvere in terminis consuetis, dispensans cum dicto abbate et officiariis super irregularitate contracta, sententiis et poenis excommunicationis, si quas incurrerint, dictas contributiones statutis terminis non solvendo. 13.  Ad petitionem abbatissae et conventus monasterii de Argensoliis committitur domino Claraevallis, sacrae theologiae professori, potestas plenaria compellendi, per censuram Ordinis et alia iuris remedia, abbatem et conventum de Cheminione ad solvendum et reddendum integraliter et complete dictis petentibus certam bladorum portionem, videlicet super molendinum Vitriaci in Partisio, de quo dictae petentes docebunt loco et tempore per legitima documenta. 14.  Item, abbatissae et conventui de Argensoliis conceditur licentia vendendi de silvis suis non caeduis usque ad duo arpenta, dum tamen venditionis huiusmodi pecunia in reparationem sui claustri ruinosi, ut asserunt, et in nonnullos usus alios convertatur. 15.  Ad omnes gradus ordinis, dignitates et officia generale Capitulum restituit, de speciali gratia, fratrem Iohannem Ronteleti, monachum de Caladia, quae perdidisse dicitur, iuxta Ordinis instituta, ex et pro eo quod idem per quindecim dierum spacium vel circiter apostatavit, proviso quod aliud canonicum non obsistat. 16.  Eadem gratia conceditur fratri Iohanni Morleti conmonacho dicti loci, quod consimiliter deliquerit. 17.  Concordiam, transactionem, seu pactum quem abbas et conventus monasterii de Stella, Pictaviensis dioecesis, inierunt et fecerunt cum fratre Iohanne Gaborini, conmonacho suo, prout in litteris inde confectis sigillis abbatis et conventus sigillatis, quibus diffinitionem praesentem affigi vult ipsum Capitulum continetur plenius, idem Capitulum ratificat et confirmat, dum tamen hoc de patris abbatis beneplacito processerit et consensu. 18.  Cum abbas de Valle lucenti indurato et pertinaci animo contributiones per generale Capitulum impositas per multos annos solvere recusavit et recusat, allegando excusationes frivolas in peccatis multiplicesque sententiarum laqueos incurrendo irregularitatem etiam, cum non vereatur se immiscere divinis, in divinae Maiestatis offensam, exempli perniciem, contemptum Ordinis et scandalum plurimorum, generale Capitulum ex certa scientia dictum abbatem decernit et declarat sententias et poenas quascumque per statuta papalia et Ordinis contra non solventes contributiones latas incidisse, et ulterius ipsum abbatem de Valle lucenti in persona, cellerario et procuratore dicti monasterii tunc praesentibus, idem Capitulum citat peremptorie et personaliter, et hoc sub poena depositionis ab abbatiali dignitate, videlicet ad undecimam diem instantis mensis octobris coram reverendo patre domino Cisterciensi, responsurum ad ea quae sibi obiiciuntur ex officio per dominum memoratum, cum intimatione quod, sive comparuerit sive non, contra ipsum procedetur prout rationis fuerit, eius contumacia non obstante. Mandat igitur dictum Capitulum ipsiusque Diffinitores universis et singulis abbatibus circumvicinis et eorum loco tenentibus, aliisque ad quorum notitiam praesens diffinitio devenerit, quatinus dictum abbatem singulis diebus dominicis palam et publice in suis capitulis excommunicatum denuntient, et ab omnibus etiam a propriis monachis praecipiant evitari. 19.  Idem de abbate Montispetrosi, et citatur in octavis Omnium Sanctorum in forma, in persona procuratoris sui. 20.  Ad generalis Capituli deducto notitiam pro parte honorabilis viri Richardi Dornaris, canonici Bisuntini, nepotis et haeredis universalis venerabilis viri domini Petri Dornaris, quondam decani Montisbeligardi, quod cum idem decanus dum viveret devotione motus magnos sumptus et expensas in reparationibus aedificiorum monasterii Loci crescentis fecerit, instante abbate dicti monasterii, pro redditibus emendis mutuaverit multas pecuniae quantitates, quas in litteris inde confectis dictus exponens asserit contineri, ipsique abbas et conventus pro dicti decani funeralibus ducentos sexaginta florenos in eleemosina et alias a dicto haerede, ut idem asserit, receperunt, ultra alia, de et super quibus dictus idem haeres informare proponit coram iudice deputando, quo circa ne ob defectum iustitiae per nos minime ministratae, ad alia iudicia recurratur, de Bellavalle et de Charitate monasteriorum abbatibus potestatem concedimus cognoscendi, audiendi, decernendi et ordinandi, auctoritate praesentis generalis Capituli, quidquid in praesenti negotio potest idem generale Capitulum iuxta conscientiae dictamen, rationis ordinem et canonicas sanctiones. 21.  Cum prout abbas et conventus monasterii de Mortuomari ad praesentis Capituli notitiam deducere convenerunt, quaedam eorum grangia Quercus heri nuncupata, propter importabiles census et onera ac alia incumbentia, eisdem reddatur non solum simpliciter inutilis sed damnosa, nec ab eis verisimiliter speretur de maiori commodo in futurum, abbatibus de Belloprato, sacrae theologiae professori, et de Ursicampo committitur in generalis Capituli et totius Ordinis potestate plenaria, quatinus ad dictum monasterium de Mortuomari quam primum commode potuerint se transferant personaliter, et auditis hinc inde propositis, faciant quod dictante ratione pro monasterii utilitate et commodo cum bona conscientia censuerit faciendum. 22.  Abbati monasterii de Caroliloco, sacrae theologiae professori, committit generale Capitulum in omnimoda potestate auctoritas plenaria compellendi, per censuram Ordinis et alia rationabilia remedia, abbatem de Noa ad restituendum et reddendum omnia bona mobilia quaecumque fuerint et quocumque nomine censeantur, quae magister Robertus Aegidii, prius dicti monasterii de Mortuomari monachus, ad dictum monasterium de Noa promotionis suae tempore deportavit. 23.  Committitur abbati de Caroliloco, sacrae theologiae professori, quatinus, informatione praehabita, si transactiones, conventiones et pacta factae et facta inter abbatem et conventum de Vallibus Sernaii et priorem et conventum de Valleviridi prope Parisius, Cartusiensis Ordinis, *cedant ad* dicti monasterii de Vallibus utilitatem et commodum, ipsas auctoritate generalis Capituli, si et in quantum de iure procedunt, ratificet et confirmet. 24.  Ut admodiationes quaedam seu traditiones locorum monasterii Bellibecci a diu eisdem penitus inutilium, videlicet de Bernesanilt, Haningonnore, Rubri molendini et de Courcellis, factae per abbatem ad vitam aliquorum et etiam ad census annuos et perpetuos, de consensu et consilio abbatis de Savigniaco patris abbatis sui, et etiam de abbatum de Belloprato et de Lanneyo, commissariorum Capituli generalis, ut asseritur, sint futuris temporibus valiturae, praesens Capitulum easdem in quantum rite procedunt, acceptat, roborat et confirmat. 25.  Ad famam, gradus et honores Ordinis restituuntur per Capitulum generale fratres Matheus de Sancto Paulo, Natalis de Sancto Germano, Iohannes Peliot et Iohannes Sonday monachi monasterii Belliprati, si peractis prius infamiae poenis abbas eorum qui est vel fuerit ad melioris vitae vias dispositos esse credet. 26.  Ad petitionem abbatis et conventus monasterii Caricampi restituitur frater Iohannes de Estariis ad famam, gradus, honores ac dignitates quas propter apostasiam perdidit, iuxta Ordinis instituta. 27.  Cum sorore Alemanda, moniali monasterii Bonaecumbae Sancti Pauli, dispensatur per generale Capitulum quatinus ad gradus, honores, administrationes, gestationem annuli et officia deinceps assumi valeat suis exigentibus meritis, non obstante incontinentiae vitio, de quo convicta extitit et punita, dum de abbatissae suae provenerit beneplacito et consensu. 28.  Cum, fama publica referente, saepius et frequenter ad audientiam pervenerit Capituli generalis quod frater Raymundus Bordilli abbas monasterii de Columna, Bituricensis dioecesis, plures et enormes commisisset excessus et delicta, essetque de et super ipsis apud bonos et graves in partibus ipsi monasterio de Columna vicinis et alibi multipliciter et graviter diffamatus, videlicet de incontinentiae vitio, periurio, bonorum monasterii dilapidatione, reddituum et possessionum ipsius ob culpam et negligentiam dicti abbatis perditione, divini servitii quod per quatuordecim annos in dicto monasterio celebratum non extitit omissione, inobedientia et contra Ordinem rebellione, quorum praemissorum occasione dictum monasterium de Columna ad extremae desolationis exterminium asserebatur devenisse. Quos excessus generale Capitulum non valens sub dissimulatione occulis conniventibus praeterire, abbati tunc de Oliveto nunc de Curia Dei, licentiati in decretis, praedicti monasterii de Columna et aliorum monasteriorum in Lemovicensi et Bituricensi partibus existentium Reformatori perinde committendum decrevit, qui commissarius volens scire utrum clamorem qui contra dictum abbatem de Columna ad generalis Capituli aures devenerat, idem abbas opere complevisset, ad memoratum monasterium de Columna et loca eorum vicina personaliter accedat, citato ipso abbate, processit super veritate criminum praedictorum, et quoniam veritate comperta, ipsum abbatem reperit culpabilem et praedictis criminibus irretitum, ad secundum diem praesentis Capituli personaliter, peremptorie et sub poena convictionis criminum praedictorum citavit eumdem cum intimatione, quod sive veniret, sive non, ad diem sibi, ut praemittitur, assignatam, dictum generale Capitulum procederet contra eum ut esset rationis, quo in dicta die minime comparente, praefatus commissarius informationem contra saepe fatum abbatem prudenter et canonice factam nobis Diffinitoribus praedictis ostendit, per quam a nobis visam et diligenter informatam evidenter et luce clarius constitit et constat dictum abbatem de Columna praedictos excessus et crimina damnabiliter perpetrasse, in animae suae periculum et totius cleri et populi pernitiosum exemplum, ipsumque de dictis criminibus esse sufficienter et legitime convictum. Nos igitur attendentes quod periurae et viles personae non debent habere praelaturas, quin potius si eas habeant, ipsis debent merito privari, cum infamibus portae patere non debeant dignitatum, et constat, ut praefertur, praelibatum fratrem Raymundum Bordilli abbatem dicti monasterii de Columna periurium, incontinentiam, dilapidationem et alia scelera declarata superius commississe. Quare, iustitia suadente, contra eundem sententiam depositionis, suis exigentibus demeritis, promulgandam duximus in hunc modum.  In nomine Domini. Amen. Nos frater Iacobus, abbas Cistercii ceterique Diffinitores nostri Cisterciensis Ordinis Capituli generalis, fratrem Raymundum Bordilli, abbatem de Columna, Bituricensis dioecesis, licet absentem, eius absentiam divina replente praesentia, de et super incontinentiae vitio, periurio, bonorum monasterii sui dilapidatione, possessionum ipsius monasterii ob ipsius abbatis culpam et negligentiam perditione, divini officii per quatuordecim annos in dicto monasterio omissione, et contra Ordinem rebellione, iuste et legitime convictum, ab officio, administratione et dignitate abbatiali dicti monasterii de Columna, Deum habentes prae oculis in hiis scriptis perpetuo deponimus et privamus, ipsumque carceri mancipandum decernimus pane et aqua sustentandum usque ad beneplacitum Capituli generalis, aut nostri Cisterciensis abbatis praedicti, declarantes exinde ipsum monasterium de Columna vacare et carere pastore et abbate, mandantes ac tenore praesentium committentes abbati de Curia Dei, quatinus ad praefatum monasterium de Columna nunc vacans nostram praesentem sententiam debitae executioni demandet, invocato ad hoc, si opus fuerit, auxilio brachii saecularis, dictoque monasterio de Columna per electionem canonicam aut alias provideat de abbate, auctoritate Capituli generalis, servatis in omnibus canonicis et nostri Ordinis institutis, et ipsum abbatem creandum in possessionem dicti monasterii de Columna inducere studeat corporalem. 29.  Miserabilis desolationis exterminium monasterii *Cheseriaco* ex vitioso regimine abbatis dicti loci procedens, cernens generale Capitulum oculis compassionis, abbatibus de Fonteneto, sacrae theologiae professori, et de Bonavalle Viennensi reformationem ipsius committit in ipsius Capituli plenaria potestate, eisdem ordinans et iniungens quatinus, quam primum commode poterint, ad dictum monasterium se transferant personaliter, ibidemque visitent, reforment, statuant, instituant, destituant et corrigant, tam in capite quam in membris, tam in spiritualibus quam in temporalibus, quaecumque in eodem visitanda, corrigenda, reformanda, statuenda, instituenda et destituenda cognoverint iuxta papalia et nostri Ordinis instituta, invocato, si opus fuerit, auxilio brachii saecularis. Universis autem dicti monasterii personis regularibus idem Capitulum, in virtute sanctae obedientiae et sub suae salutis incommodo, mandat et praecipit quatinus dicto commissario obediant humiliter et devote. 30.  Ad idem committitur abbatibus de Clarofonte et Belloprato pro monasterio Altaesilvae. 31.  Attenta debilitate virium abbatis de Sancto Benedicto in Vepria ipsum habet generale Capitulum a via et accessu ad ipsum perpetuo excusatum. 32.  Abbati de Altasilva committit Capitulum generale ut compellat abbatem et conventum de Bongart, Argentinensis dioecesis, omnibus viis et modis quibus poterit, etiam per captionem et venditionem bonorum quorumcumque dicti monasterii ubicumque existentium, ad satisfaciendum abbati et conventui monasterii Belliprati de quatuor carrectis vini Alsaciae, arreragiorum temporibus praeteritis minime solutorum, in quibus dicti abbas et conventus de Bongart de annuo et perpetuo censu dicto abbati et conventui de Belloprato tenentur, prout in litteris super hoc factis plenius continetur. Cui abbati de Belloprato una cum dicto abbate de Altasilva committit, praecipit et iniungit idem Capitulum generale, quatinus dictum abbatem de Bongart cogant et compellant ad obediendum Ordini, per captionem et detentionem sui proprii corporis vel alias, invocato ad omnia praemissa auxilio brachii saecularis. 33.  Cum lis, controversia et grandis quaestionis materia verteretur, et maior in posterum verti speraretur inter abbatem et conventum monasterii de Cheminione, Cathalaunensis dioecesis, ex una parte, et abbatem et conventum monasterii de Caladia, Verdunensis dioecesis, ex altera, de, pro et super eo quod cum dudum illi de Chiminione pro certis necessitatibus sui monasterii supportandas vendidissent, ut asseritur, praefatis de Caladia quamdam eorum grangiam vulgariter La Borde à Thogny nuncupatam, pro certa summa quam receperunt in pecunia numerata ; verum quia iam dudum inter eos fuerat ordinatum quod occasione dictae grangiae, de qua fuerant in receptis diminuti illi de Cheminione, Caladiensi illos acquittare et solvere quinque libras si et quoties imponebatur decima per Summum Pontificem pro se vel alteri concessa per ipsum quovis modo. Cum autem lapsu magni temporis dicta portio decimae per Caladienses illis de Cheminione fuerit minime persoluta, postea dicti de Cheminione advertentes notabile sui monasterii membrum, dictam videlicet grangiam a suis manibus evulsam fuisse pro qua dicebant Caladienses quinque libras in qualibet decimae impositione solvere teneri eis de Cheminione, quos pluries requisierunt, et de transactis iam multis annis et temporibus arreragia sibi solvi, et in possessionem reduci, Caladiensibus in hoc renitentibus et oppositum asserentibus tam per praescriptionem temporis, quam alias, prout rationis fuerit pluries utrobique coram papalibus iudicibus ventilatae, sicuti hoc praemissa dictae partes asserebant. Tandem pro bono pacis, de consilio peritorum sibi coassistentium et amicabiliter componentium, de voluntate et assensu fratris Ioannis de Sancto Desiderio monachi de Cheminione, et fratris Iacobi de Ponte monachi Caladiae procuratorum et procuratoriis nominibus, praesente etiam et consentiente abbate de Caladia in eorum praesentia fuit ordinatum et in modum qui sequitur accordatum, videlicet quod causae, lites et controversiae quae de et super praemissis ubicumque vertebantur inter partes ex nunc penitus et in perpetuum cessent et cessabunt. Item, quod quamlibet dictarum partium quittat aliam de omnibus expensis et damnis, quamlibet et quomodocumque et ubicumque propter hoc factis et habitis. Item, quod dicti de Caladia remanent quitti et liberi de arreragiis, si quae debebant, et quae petebant illi de Cheminione occasione praemissorum. Item, quod quoties et de cetero integra decima pro domino nostro Summo Pontifice imponetur et requiretur, vel alteri per ipsum concedetur, praedicti Caladienses solvere propter hoc tenebuntur, et solvent illis de Cheminione solum et dumtaxat sexaginta solidos monetae tunc currentis in Campania. Et si dimidia imponatur decima, medietatem solvent dictae summae, seu aliam quotam prout imponetur. Ad quae omnia et singula praemissa et alias infra scripta observanda et tenenda fideliter dictae partes obligabunt se per litteras super hoc conficiendas, et suis sigillis sigillandas, et praesertim Caladienses ad solvendum vel solvendas summam seu summas, ut praefertur, obligaverunt et obligabunt se et principaliter suam grangiam de Herbaumonte, supponentes et submittentes se propter hoc ordinationi, iurisdictioni et coercitioni domini Cistercii et Capituli generalis. Promiserunt etiam ambae partes, quod in suis capitulis hora capitulandi, ut moris est in Ordine, quemlibet abbatem et conventum sui monasterii ad hoc consentire facient, pro quibus etiam in omnibus et singulis praemissis et ea tangentibus, dependentibus et connexis, omnino consenserunt, consentiant penitus absque revocatione quacumque. 34.  Quia poenitentiam sibi per suum superiorem iniunctam devote peregerunt fratres Gerardus de Malmenia et Guillelmus de Villanis, monachi Fonteneti, qui quasi per tres annos apostatando secum mulieres duxerunt per saeculum damnabiliter evagantes, cum eis misericorditer dispensat generale Capitulum, ut hoc non obstante, seclusa tamen abbatiali dignitate, ad omnes status, gradus et honores Ordinis legitimos valeant promoveri. 35.  Domino Pontigniaci, sacrae theologiae professori, et abbati quem eligere decreverit, committitur per generale Capitulum quatinus in monasterio de Stella ipse dominus vel alter quem deputaverit, inquirat diligenter, si traditio grangiae suae de Nyeul ad censum et vitam duarum vel trium personarum saecularium, sit ipsi monasterio fructuosa, et referat Capitulo generali futuro. 36.  De Curia Dei, Aurelianensis dioecesis, licentiato in decretis, de Nigro lacu et de Pratea monasteriorum abbatibus, ac eorum cuilibet in solidum committitur per generale Capitulum quatinus, lites et iurgia mota inter abbatem de Bonoloco et fratrem Iohannem de Bellobourdino, monacho dicti loci, qui contra suum abbatem appellationem interiecit, diversis mediis eum ad hoc moventibus, de quibus et omnibus dependentibus ab eisdem et connexis, tam iurgiis, causis et appellatione praemissis, quam aliis, veritate comperta, fine debito terminent, et partibus faciant iustitiae complementum. 37.  Domino Cistercii reverenter et abbati de Moris, eorumque cuilibet, committit generale Capitulum, ut omnes et singulas personas quas, per legitima documenta fore viderint obligatas domino Claraevallis et suo conventu, ad dictorum Claraevallensium supplicationem ipsi Capitulo porrectam, coerceant viriliter, per censuram Ordinis, ad plenariam et debitam satisfactionem. 38.  Similiter pro abbate et conventu de Dunis, et sint iudices dominus Claraevallis et abbas Signiaci. 39.  Abbatis et conventus de Monasteriis in Argona petitioni favens generale Capitulum, dispensat misericorditer cum fratre Alberto dicti loci monacho, ut non obstantibus protervis responsionibus dudum factis in Capitulo et alibi suis superioribus et maxime suo abbati, dum ipsum redargueret, quia locum alium adierat quam illum pro quo licentiam obtinuerat, et adiuratus super hoc in verbo sacerdotis incurrit periurium, de quo punitus, et tamen adhuc rebellior appellavit, demum retrusus in carcerem quasi per quindenam, istis exigentibus demeritis, poenitentiae luctu detergens reatum, suos mores commutans in melius, seipsum praebuit quasi dignum veniae, ad omnes gradus, status, et honores admittatur, auctoritate generalis Capituli, abbatiali nihilominus dignitate seclusa. 40.  Cum fratre Petro de Sancto Quintino, monacho Monasterii in Argona, dispensatur misericorditer per generale Capitulum, ut non obstante apostasia quam incurrit per saeculum discurrens bis per quatuor annos, regulari habitu derelicto, cuius agens demeriti poenitentiam filium se praebuit meritoriae compunctionis, ad omnes gradus et status Ordinis, citra dignitatem abbatialem, restauretur. 41.  Domino Claraevallis in Ordinis plenitudine potestatis committitur per generale Capitulum, quod si viderit monasterio de Caherio decem librarum Turonensium venditionem ad vitam dumtaxat Coleti Pagani, clerici et civis Verdunensis, super certas domos et vineas sitas ibidem, fructuosam esse, dum tamen ex pecunia super hoc habita redimantur quinque calices et una crux ad usuras commissi pro principali septuaginta septem francorum aureorum cum litteris obligatoriis duplum concernentibus, tractatum ex hinc habitum vel habiturum confirmet auctoritate Capituli generalis. 42.  Ad petitionem abbatis et conventus de Cheminione restituitur ad omnes status et gradus Ordinis legitimos, citra tamen abbatialem, frater Petrus de Jusseyo, suus conmonachus, non obstante apostasia quam incurrit discurrens quasi per annum in habitu Ordinis per saeculum vagabundus. 43.  Admittens generale Capitulum abbatis et conventus de Altofonte petitionem qua cum fratre Iohanne de Brena, suo monacho, qui aliquandiu apostatavit, dispensari petebat, ipsum instaurat ad omnes actus, status, et gradus Ordinis praedictum Capitulum, abbatiali dignitate seclusa. 44.  De *poenitentia,* luctu voluntatis, tamdiu post reatum subiit patienter frater Iohannes de Yonval, monachus de Monasteriis in Argona, generale Capitulum per abbatem loci plenarie informatum, ipsum restituit ad pristinos gradus, status et honores Ordinis, quamvis per annum apostataverit, citra nihilominus abbatiatum. 45.  Cum fratre Iacobo de Hampigneyo, monacho de Bullencuria, misericorditer dispensat generale Capitulum et ipsum restaurat ad omnes gradus, honores Ordinis, et status legitimos, citra dignitatem abbatialem, sibi missam restituens, quam amiserat apostatando, quam per sex annos, regulari habitu derelicto, celebrans in saeculo, et alia ministrans indebite sacramenta, non obstantibus apostasia et irregularitate praedictis. 46.  Fratris Iohannis du Bouchon, monachi de Cheminione, simplicitate pensata, qui dum licentiam obtinuisset certum locum adeundi, male consultus divertit ad alium in eadem die, quem nihilominus suus abbas reputavit apostatam, et publicam egit poenitentiam, generale Capitulum ipsum reparat et admittit ad omnes status Ordinis etiam abbatialem dignitatem. 47.  Domino Cistercii committit reverenter generale Capitulum, ut secundum compertam vel comperiendam informatione praevia possibilitatem monasterii de Pratea gratiam seu remissionem de contributionibus faciat abbati dicti monasterii quantam decreverit, in plenaria dicti Capituli potestate. 48.  Ad petitionem abbatis et conventus monasterii de Eleemosina, Carnotensis dioecesis, committitur abbati Curiae Dei, licentiato in decretis, Aurelianensis dioecesis, auctoritas et potestas plenaria compellendi, per censuram Ordinis et alia iuris remedia, abbatissam et conventum monasterii de Claretis, Senonensis dioecesis, ad reddendum et solvendum certum redditum annuum in villa vocata de Firmitate Bernardi dictis de Eleemosina debitum, ut asserunt, faciendique inde et super praemissis principali et accessoriis, arreragiis, dependentibus et connexis, breve et plane iustitiae complementum. 49.  Abbati de Vallibus Sernaii committitur per generale Capitulum quod si abbatem de Noa repererit, iuxta Benedictinam, teneri abbati et monasterio de Alneto in decem libris, ratione cuiusdam sui monachi qui per unum annum vel quasi, moram traxit in dicto monasterio de Alneto, ad satisfactionem plenariam compellat et coerceat auctoritate Capituli generalis. 50.  Ad petitionem abbatis et conventus Joyaci pro fratre Thoma Condé, monacho dicti loci, qui suis iuvenilibus in annis apostatavit quasi per annum, supplicantium ut hiis non obstantibus ad omnes gradus Ordinis restituatur, votum admittens generale Capitulum ipsum reparat et restituit ad omnes status, gradus et honores Ordinis legitimos, citra nihilominus abbatialem dignitatem. 51.  Abbati de Belloprato, sacrae theologiae professori et provisori studii Sancti Bernardi Parisius formato bachalaureo in theologia, et cuilibet in solidum, committitur per generale Capitulum ad humilem supplicationem abbatis et conventus de Vallibus Sernaii potestas plenaria coercendi et compellendi, per censuram Ordinis, abbatem de Brollio a reddendum computum de certis pecuniis per ipsum et pro ipso ad romanam Curiam deportatis, quia tunc erat monachus de Vallibus Sernaii, et postmodum confirmatus in abbatem dicti monasterii de Brollio per Papam, compellendumque ad solutionem et faciendum, auctoritate Capituli generalis, partibus iustitiae complementum. 52.  Ut, per censuram Ordinis et alia iuris remedia, compellat ad satisfactionem plenariam faciendam de hiis in quibus tenetur abbas de Escarleis abbati et conventui Joyaci, per generale Capitulum abbati Prulliaci committitur in ipsius plenitudine potestatis. 53.  Si, ut porrecta generali Capitulo petitio continebat, frater Iohannes Ymer, monachus Joyaci, grangiam quae vocatur Memorin ipsi monasterio pertinentem laudabiliter rexit per quindecim annos, dum tamen de consensu loci abbatis et conventus maxime processerit, quod habeat et gubernet quamdiu vitam duxerit in humanis, prout decreverint et ordinaverint, concedit et consentit idem Capitulum confirmando. 54.  Cum per quatuor annos apostatavit frater Petrus dictus Gaiselet, monachus de Bethania, et ad cor redierit poenitentis, ad petitionem tamen abbatis sui, qui eius morum conversionem agnoscit, ad omnes gradus et status Ordinis, citra nihilominus abbatiatum, *restituitur* per generale Capitulum, de gratia speciali. 55.  Per generale Capitulum committitur abbati de Eleemosina ut si repererit abbatem de Curia Dei teneri Emmonio Bullet, servitori quondam sui praedecessoris, in aliqua pecunia sui ratione servitii, auditis utrobique partibus iustitiae faciat eisdem complementum. 56.  In virtute sanctae obedientiae praecipit et iniungit generale Capitulum committendo abbati Fusniaci quatinus de vita, moribus et conversatione fratris Iohannis Lupi, monachi apostatae de Grandiprato, Leodiensis [dioecesis], cum omni diligentia se informet, et si repererit ipsum culpabilem et vitiosum puniat eum per carceres vel alias ut demeruerit, auctoritate Capituli generalis, praecipiatque abbatissae de monasterio Dominarum sub poena excommunicationis, quatinus dictum fugitivum de suo monasterio expellat indilate. 57.  Ad petitionem abbatis et conventus monasterii de Buxeria, Andegavensis dioecesis, dispensatur misericorditer per Capitulum cum fratre Petri Forban suo conmonacho, ut non obstante quod in sua camera in dicto monasterio quaedam mulier dissoluta reperta fuerit, ad omnes Ordinis gradus et honores, citra statum abbatialem, valeat promoveri. 58.  Abbatissae et conventus monasterii de Gaudio Beatae Mariae prope Hen[ne]bont, Venetensis dioecesis, annuens petitioni generale Capitulum, cum sorore Theophania suae conmoniali dispensatur gratiose, ut quamvis maculata fuerit et de carnali convicta contagio, puerperio subsequente, ad omnes gradus, status, honores et officia Ordinis assumi valeat, abbatiali dignitate seclusa. 59.  Quia de fratris Iohannis Multoris, monachi de Oratorio, laudabili conversatione generale Capitulum per abbatem et conventum loci existit informatum, ad gradus, status et honores Ordinis legitimos restituit, quos amiserat occasione cuiusdam mulieris, quae fuit in sua camera Parisius in studio Sancti Bernardi reperta per consilium, citra nihilominus abbatiatum. 60.  Si repererit per litteras, aut alia documenta legitima, teneri et obligatum esse abbatem de Thorigneyo monasterio de Alneto in aliqua summa pecuniae vel alias, abbas de Sancto Andrea in Gouferno, sibi committitur per generale Capitulum ipsum coercendi, per censuram Ordinis, ad satisfactionem plenariam de probatis. 61.  Cum sorore Jaqueta de Castillione, moniali de Amore Dei prope Troissiacum, dispensatur per generale Capitulum quatinus ad omnes gradus et honores Ordinis legitimos deinceps assumi valeat, suis meritis exigentibus, non obstante quod suspecta fuerit de puerperio, quamvis nec accusata fuerit nec convicta. 